Vabaduspartei nime kannab rahvuslik erakond Põllumeeste Kogu juba enam kui kaks aastat, ent siiani käibis see nimetus vaid siseringis. Kuigi juhatus esitas kande jaoks korrektsed ja notariaalselt kinnitatud dokumendid juba läinud aasta 18. oktoobril, tegi Tartu maakohtu registriosakond  vastava kande ära alles täna. Kande aluseks on Tartu Ringkonnakohtu 14. märtsi lahend ja selle 13. juunil jõustanud Riigikohtu lahend, mis murdsid registri ülipika, peaaegu 9-kuulise vastuseisu.    "Vabaduspartei - Põllumeeste Kogu on eestluse aateid austav erakond. Meie sihiks on taastada Eesti Vabariigi järjepidevust järgiv rahvusriik," iseloomustab erakond ennast veebilehel, mis paikneb aadressil www.vabaduspartei.ee.    Vabaduspartei esimees 40-aastane Leho Lamus töötab Platoni seminari filosoofialektorina ning on abielus ja kahe lapse isa. 1989. aastal astus Leho Lamus ainsa tollal tegutsenud erakonna Eesti Rahvusliku Sõltumatuse Partei liikmeks ja osales aktiivselt ka kodanike komiteede liikumises. 2009. aastal liitus ta vastupanuliikumise ERSP tegevusega ning 2010. aasta alguses erakonnas Vabaduspartei - Põllumeeste Kogu moodustatud ERSP ühendusega.  Vabaduspartei 12. juuni 2010 suurkogul valiti Leho Lamus peasekretäriks ja 16. oktoobri 2010 suurkogul erakonna esimeheks.    "Vabaduspartei - Põllumeeste kogu juhatus pooldab avatud ühiskonna ja teabe vaba liikumise aateid. Me soosime rahvuslikku majandust, mis tähendab ennast ise majandada suutvat Eestit ning ka säilitusainetevaba kodutoitu meie söögilaual," selgitab esimees Leho Lamus rahvusliku erakonna vaateid.